HOTELIJERSKO-TURISTIČKA ŠKOLA

U ZAGREBU, FRANKOPANSKA 8

KLASA: 113-02/20-01-01

URBROJ: 251-346-01-20-1

Zagreb, 19. ožujka 2020.

Na temelju članka 7. st. 2. i 3. Zakona o radu (NN br. 93/14, 127/17 i 98/19), članka 17. i 68. Zakona o zaštiti na radu (NN br. 71/14, 118/14, 154/14, 94/18 i 96/18) članka 56. Statuta Hotelijersko-turističke škole u Zagrebu i Odluke o izmjeni Odluke o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu Ministarstva znanosti i obrazovanja od 19. ožujka 2020. (KLASA: 602-01/20-01/00178 URBROJ: 533-01-20-0002), ravnateljica Hotelijersko-turističke škole u Zagrebu donosi

**ODLUKU**

**O ZADUŽENJIMA, RASPOREDU RADA I UTVRĐIVANJU UVJETA ZA RAD KOD KUĆE NASTAVNOG OSOBLJA**

1. Svim djelatnicima Hotelijersko-turističke škole u Zagrebu zaposlenima na radnom mjestu nastavnika ili stručnog suradnika određuje se kao privremeno mjesto rada njihovo zadnje službeno evidentirano prebivalište, odnosno boravište.

2. Djelatnici zaposleni na radnom mjestu nastavnika ili stručnog suradnika za vrijeme rada kod kuće obavljaju sve poslove sukladno važećim odlukama o tjednim radnim obvezama i godišnjem zaduženju nastavnika/ice u šk. godini 2019./2020., a koje je moguće izvoditi od kuće.

3. Za nastavnike je obvezno: osigurati kontakte i način komunikacije (virtualna učionica, telefon, e-mail), dostupnost svakog radnog dana barem određeno vrijeme u virtualnoj školskoj zbornici, održavanje nastave na daljinu u uobičajenom opsegu radnog vremena, obvezna priprema sadržaja, održavanje komunikacije s nastavnicima, roditeljima, školom i Ministarstvom znanosti i obrazovanja te davanje povratne informacije učenicima i roditeljima i sudjelovanje u drugim aktivnostima prema uputi ravnatelja i MZO-a.

4. Stručni suradnik knjižničar je u opsegu uobičajenog radnog vremena dužan biti na raspolaganju vezano uz pretraživanje izvora i knjiga te s učenicima i nastavnicima komunicirati na redovitoj osnovi. Dužan je biti uključen u virtualnu zbornicu i prema potrebi u virtualne razrede te davati pomoć nastavnicima u kreiraju sadržaja i upotrebe materijala, uz reguliranje autorskih prava.

5. Stručni suradnici pedagog i psiholog dužni su u opsegu uobičajenog radnog vremena pomoći u kreiranju sadržaja za učenike s teškoćama, savjetovati nastavnike i učenike vezano uz razrednu dinamiku u online okruženju te predlagati rješenja i upute o pristojnom ponašanju u online okruženju, reagirati na neprihvatljive oblike ponašanja, kao i davati potporu u kriznim situacijama i biti uključeni u virtualnu zbornicu, a po potrebi i u virtualne razrede.

6. Poslove iz točke 2. ove Odluke nastavnici i stručni suradnici obavljaju putem rada na daljinu u sustavu Carnet Sharepoint, alternativnim kanalima uz odobrenje Ravnateljice, komunikacijom e-mailom, društvenim mrežama, telefonski ili putem web stranice. Način rada i komunikacije na daljinu za rad kod kuće utvrđuje i odobrava Ravnateljica.

7. Uvjeti za rad kod kuće nastavnika i stručnih suradnika su: računalo s instaliranim alatima za kolaboraciju i pristup Internetu za nastavnike, prikladni prostor za rad kod kuće i potrebna literatura za provođenje nastave na daljinu za nastavnike i stručne suradnike.

8. Ukoliko nastavnik ili stručni suradnik nema računalo s instaliranim alatima za kolaboraciju i pristupom internetu ili literaturu za provođenje nastave na daljinu isto mu je dužna osigurati Škola.

9. O ispunjenosti uvjeta za rad kod kuće iz točke 7. ove Odluke nastavnici i stručni suradnici daju izjavu koja se prilaže ovoj Odluci. Izjavu o posjedovanju uvjeta za rad kod kuće djelatnik može potpisati i dostaviti putem elektroničke pošte.

10. Ova Odluka stupa na snagu dana 20. ožujka 2020., a vrijedi do ukidanja Odluke o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu te Upute Ministarstva znanosti i obrazovanja.

 RAVNATELJICA:

 dr. sci. Zdravka Krpina

Dostaviti:

1. Svim djelatnicima zaposlenima na radnom mjestu nastavnika i stručnog suradnika

2. Gradskom uredu za obrazovanje

3. Pismohrana - ovdje